Predkladacia správa

Vláda Slovenskej republiky dňa 10. februára 2010 schválila „Hodnotiacu správu a návrh opatrení pre implementáciu klimaticko-energetického balíčka v podmienkach Slovenskej republiky“ a prijala uznesenie č. 108/2010, ktorým uložila ministrovi životného prostredia SR a ministrovi hospodárstva SR v bode B.1. predložiť do 30. apríla 2010 na rokovanie vlády návrh na inštitucionálne zabezpečenie plnenia cieľov klimaticko-energetického balíčka v podmienkach Slovenskej republiky. 
 
Politika zmeny klímy a adaptácia na jej nepriaznivé dôsledky už zďaleka nie sú len politické a environmentálne témy, ale najmä ekonomické a technologické výzvy pre krajiny v stredno a dlhodobom horizonte. Narastajúci dopyt po energiách, geopolitické riziká, volatilita trhu s energetickými surovinami a globalizácia sú významné faktory, ktoré ovplyvňujú energetickú bezpečnosť jednotlivých európskych krajín. Pritom má politika zmeny klímy, na rozdiel od iných štrukturálnych politík, výrazne interdisciplinárny charakter. S ohľadom na tieto skutočnosti bola preto identifikovaná potreba vytvoriť efektívnu inštitucionálnu štruktúru na koordináciu činnosti zainteresovaných rezortov a subjektov, ale aj na zabezpečenie relevantných odborných analýz pre rozhodovací proces, ktorú Slovenská republika zatiaľ nemá k dispozícii.
 
Úloha, ktorej výstupom mal byť návrh inštitucionálneho zabezpečenia pre tému zmeny klímy a obnoviteľných zdrojov energie, bola zadaná v čase, keď neboli k dispozícii informácie o pripravovanej reorganizácii ústredných orgánov štátnej správy, ktoré prebiehajú v súlade so zákonom č. 37/2010 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy. Reorganizácia ústredných orgánov štátnej správy, ako aj blížiace sa parlamentné voľby, budú mať zásadný vplyv na konečnú podobu inštitucionálneho zabezpečenia plnenia cieľov klimaticko-energetického balíčka, a tým aj na samotné riešenie problematiky zmeny klímy a využívania obnoviteľných zdrojov energie v SR. 
 
V súvislosti so strategickým významom danej problematiky je potrebné zdôrazniť, že cieľom návrhu na zrušenie úlohy nie je spochybňovať zmysel a vecný obsah predmetnej úlohy, ale len podriadiť formu a obsah jej plnenia prebiehajúcim významným systémovým zmenám. Vzhľadom na potrebu prijatia zásadného strategického rozhodnutia k danej téme, ktoré bude mať priamy vplyv na synergické riešenie viacerých dlhodobých úloh vyplývajúcich z implementácie klimaticko-energetického balíčka, je nevyhnutné, aby bolo prijaté až po dôkladnej analýze novou vládou.
 
Po zvážení uvedeného, ako aj novovzniknutých relevantných okolností súvisiacich s plnením úlohy, sa Ministerstvo životného prostredia SR rozhodlo predložiť ako iniciatívny materiál návrh na zrušenie úlohy z uznesenia vlády SR 2010/108/B.1. 
 
Predkladaný materiál v súčasnej fáze nemá finančný, ekonomický, environmentálny vplyv, ani vplyv na zamestnanosť a podnikateľské prostredie.